
    UVOD

     

    pisala sam pjesme

lovcu na jelene

i jelene su pisale meni

previše smo slova

ugurale u rog

  
    KAKO SE PIŠU PJESME

     

    obećala sam ti

jednu

sasvim jednostavnu

bez čvorova

zapetljanih krajeva

umočenu

u malo mladog vina

na nepcu rastopljenu

meku i podatnu

zaljuljanu

jednu od koje

ne boli glava

uzmeš je brzo

zagrizeš snažno

dok umorni grad

sipljivo spava

  
    PREPARACIJA

     

    u kući s četrdeset rogova

na brdu

otežalom od borova

gledaju me prazne oči

malih životinja

ja nisam trofej

ne bojim se smrti

u šumi sam zbog malina

puštaju me mrtve kosti

skidaju me živi prsti

da im zobljem voće s dlana

kad utažim glad

iskradem se tiho

kao što sam došla

samo malo umusana

  
    KRV I MLIJEKO

     

    u travama

sve je manje rose

glineni se golub

u prah pretvorio

raznijelo ga

suviše buke

s vremenom je došlo

prignječilo

njega

i golubicu

ukliještilo ih u obzire

obuvene i pristojne

s kartom za propast

između palca i kažiprsta

provuci-zaboravi

sutra ćeš se pitati

gdje smo se izgubili

sad se samo izuj

i namaži blatom

moj Masai ratniče

lovče moj

vlasniče grla

stada

i junice predvodnice

digni koplje

žilu napni

dok pijemo asarge

to crveno na tebi

lijem i zavijam

plešem pred smrt

bijela

probodena

zapletena

tvojim rogovima

držim te za sapi

sve je u redu

govorim ti

vrati mi strijelu

antilopo moja

poljubi me

kažem

odspavaj malo

pred zoru

lovimo se ponovno

  
    INTERMEZZO

     

    gle me

na tvom sam

preplanulom tijelu

blijeda slonovača

u ruci gipka gazela

gladna sam te vučica

sve vrišti

rastače se

u vrijeme čaja

secesijski porculan

ritmički zvecka

i mutna ogledala

lome nage sjene

evo ti na dlanu

srce malog zeca

  
    KIŠA

     

    prostrli smo se po podu momačke sobe

ja obla od kotrljanja po tuđim jezicima

meka od zaigranih prstiju

on dalek toliko da mu oči ne vidim

glava mu na prozoru

usne preko puta ljube

da vidim i čujem

ne čuje me

ili sam napokon zašutjela

na oknu tragovi

raskvašenih poljubaca

  
    SUŠA

     

    na dovratku kuće

klatile smo se

tri dana bez vjetra

bez kapi niz grlo

ljeto nas zaskočilo

toplo odjevene

pirgava srećo

u koju ćeš se čašu pretočiti

priupitala sam

i usput čizmu zbacila

brzopleto

uvijek mi nešto osvane golo

u koju čašu

u koju

  
    VJETAR

     

    razvišila sam se

unekoličila

pa lelujam

kao zmajica na žici

šarenu mi misao

vjetar zapetljao

neka pljune moje praporce

onaj koji ih je progutao

prije mraka

svakako

u sebe da se vratim

  
    POSPREMANJE

     

    pladanj je očišćen i spremljen

ulaštena srebrnina

na stolu je samo poluprazna čaša

i veliki ključ za Ništa

mrvice su bačene pticama

lovi njih

lovi njih

  
    SLIKA

     

    na mojoj glavi bijele čaplje

gnijezda svijaju

zato u mene nisu duge noge.

gdje stanem zakopam se,

močvara do brade,

prije nego krenem dalje

rušiti svjetove.

a kad ih nema

čaplji, a ne nogu

na tjemenu su

aranžmani cvjetni.

kosa kao ananas.

možeš me staviti na zid,

poput slike

lica nesimetričnog,

što je zapravo sjajno,

samo da voliš Picassa.

i što će ljudi reći?

zaboravi ono što ne razumiješ,

daj lijepo!

još jedan trofej za ranjeni ego.

ionako u prolazu

na jelenje rogove

vješam grudnjake.

  
    BEZ PEĆNICE

     

    još jednu noć budna sam

u kući bez kolača

bez pećnica

o pod uprta

širokim stopalima

daleko gledajući

u djecu što rastu

u snove i nadu

samo ti se čini

na trenutak

da tvoja sam

Sylvia Plath

  
    NA POČETKU KRAJA

     

    odnos je započeo kao čista energetska razmjena

s bojom purpura

božansko pretakanje

plus ono što se ima za ono što nekome treba

do nevremena

do sata kad se ispod oblaka okotio čupavi sraz

sudar na brvnu

iznad ponora sloboda

očaj na poprištu ogoljelih potreba

kad se umorimo

igramo se tako da samo onaj drugi prosuđuje

prvi je u pravu i neće to tako ići.

neće tako dalje.

sloboda se piše velikim slovima, to znam.

ali, gdje se zakorijenila ljubav

ugušila dračom

s palucavih jezika otalio med, gdje?

oči su nam zgasnule.

u to ime,

ne umivam se više na pojilu za bogove,

moj kočoperni jastrebe.

  
    VOLIM TE VANZEMALJSKI

     

    reci mi što vanzemaljci misle o titranju u dvoje?

vjerni su? osjećajni?

sloboda im je praznik u dućanu igračaka,

a ljubav kao poziv na disperziju osjećaja.

pokus nad uzorkom reprezentativnim,

ne tako slučajno odabranim?

spiritualno se ovdje cijeni.

može li se kozmička ljubav propisivati na zahtjev?

ova osoba je u potrebi a ja sam tu za sve vas.

na žlicu recepti slasti.

je li moguće da jednom propisana vrijedi barem do isteka roka?

može li se vanzemaljac ljubiti sa zemljankom i kako onda dalje i tako dalje?

kako se na latinici piše: серем ти се на волење?

jer, dok si ti noćas slobodno dijelio ljubav s drugom,

punio univerzum vatrometom,

čistom energijom ženskog orgazma,

ja sam u mraku titrala sama.

  
    ČOVJEK KOJI JE KRENUO U RIM

     

    zadnji puta si na Trgu Sv. Petra,

jašući na magarcu

u nekom čudnom odijelu,

izazvao kaos.

bučao si.

zvonio si praporastim cipelama

u kojima se prosječni ljudi o sebe spotiču.

srećom pa nisi čovjek,

barem ne zdrav.

prošli puta u Rimu,

točnije: Vatikanu,

dok si jahao na magarcu,

jedna po jedna letjele su grimizne birete.

nosio ih vjetar tvoga štapa s glava prosjedih.

kako si samo mlatio!

bez štita su ostala nakošena lica

blijeda iznad podbradaka.

ostadoše zatečeni vratovi urasli u lagodnost,

ugojeni u debelom hladu dogmi.

Na to, magarac se olakšao.

Te zime u bubnju su se uskomešale kuglice.

Na svakoj si napisao: „Neka bude Franjo!“

i, gle, bi!

danas je magarac na odmoru

ako je uopće postojao.

do druge obale plovi brod

na putu u Rim

točnije: Vatikan

na njemu si Isus iz Nazareta

s pola karte

u džepu skroz smiješnog odijela

gužva se vjera, ludost i par eura.

ne znam što mi ovoga puta spremaš:

učinit ćeš mi novu  šesticu,

izdiktirati bestseler,

raspustiti Vatikansku banku?

učinit ćeš da ne sumnjam?

na sve sam spremna,

samo pazi da se ne prehladiš.

magarac u svim nama spava.

  
    SITUACIJA NA TRŽIŠTU KAPITALA

     

    dok mi je praunukom Sputnjika milovao goljeničnu kost

Cjelovom blagoslivljao regio supraclavicularae,

mmm

kako to volim

cerebralno smo kopulirali.

„mani se onoga što u Mjesec gleda i njegovog alter ega,

možeš ti i bolje“, usput mi mentalni ljubavnik reče.

oh, Mr. Smith, John Smith,

zaboga gdje ste?

mrzim njegov jaki superego

i opijat na kojem je ta triling teza nikla.

i zašto baš uvijek kasno shvatim

što sve ja nisam i što još nisam stigla?

kad ostanem sama sa sobom

pa se vraćam onome što mirisnu djecu pravi,

dok kosilica bukom jede zeleno,

on šuti i šiša male trave na golo.

novi krtičnjak obično zaledi stanje:

davno je mrtvo formalno strujno kolo.

mene peru danonoćne sanje:

evo mi opcije opet u orbiti!

između dva okreta žlicom

naši se vreli zalogaji polako hlade.

dok su mi kretnje sve brže, a kružnice manje

plešem oko štange na ovoj burzi nade.

oh, Mr, Smith; John Smith,

zaboga gdje ste?

zar ne vidite što mi moj klimavi ego

i đubre estrogen rade?

recite samo,

Ima li za moju nježnu amigdalu

(da ne kažem „badem“),

za moju krhku svjetleću točku

(što vatromet bi htjela biti)

za moju promiskuitetnu sivu tvar,

(u ova škrta vremena)

barem još mrva tople nade?

  
    ČITANJE

     

    imala sam na sebi donje rublje,

naočale za čitanje s crnim okvirom

i nemar žene koja stari.

jer, tješim se,

takve elementarne nepogode strpljivo čekaju

samo one koji su imali sreće.

u tom isječku posebno sam svoja,

ne priznajem vremenska odstojanja

kao dio ratne taktike.

bojevo oružje drugih žena,

nabijeno kolagenom,

elastično i podatno,

odapeto otrovnim jezikom.

ranjava me,

ali nedovoljno za poraz.

nešto drugačije gazim sebe,

tvrdila sam, izvlačeći na svjetlost komad papira,

sve je to u glavi

i sve ovisi kojom misliš.

smješkao se strateški raspoređujući šake,

zauzimajući kote,

pokušavajući pretpostaviti

čime ću ga iznenaditi,

zateći dodirom,

stihom ili snom,

paranoičnom konstrukcijom.

čitat ću ti nešto što je toliko moje

da mora da sam napisala ja,

samo sam zaboravila kada.

iz stakla se preko okvira rascvjetale bore,

zlatovez moga postojanja

od previše kikotanja,

tješi me,

čitaj mi

čitam mu

kako je Kosturka preplašila Ribara

dok žene trče s vukovima

između nas titraju slova

prelomljena kroz kap

i malo prolaktina

  
    OKRUŽNA PJESMA

     

    shvatila sam da nemam maramice

kad je već bilo kasno.

vrata su za mojim leđima zatvorena.

tko bi rekao da ću ikada sjediti tu.

dobro je,

mislim da mi kaže lice u odori,

sve je dobro dok nismo s druge strane stakla.

tješim se prostornim odnosima,

u nosu kapljica očaja,

a ja nemam maramica.

onda dva oka i osmijeh,

u telefonskoj slušalici zvoni

kako si me samo našla?

s dvadeset dana zakašnjenja,

na mjestu koje nisam predvidjela,

iza stakla

jedva sam te našla.

nisam imao telefon da ti javim.

e, pa sad imamo dva.

zaboravila sam maramice,

a on se smije i ponavlja

kako si me našla?

pusti maramice,

kako si me samo našla?

zaista, kako sam te samo tako blesavog našla?

  
    TUĐA MEĐU PERLAMA

     

    neudobno mi je na vješalici

žulja me i probada

bole me grudi

teško mlatim rukama

bez leta sam tuđa

u ljušturi sakata

ne znam biti privjesak perlama

na sve duge noge

na peglane kose

napućene usne

ne želim svojim trapavim stopalima

muka mi je pritiskati čvrstim prstima

gušiti te riječima

koje često ne razumiješ

ne mogu više dalje još

poljubi me bezbrižno zadnji put

gricni za rastanak

šapnut ću ti na uho da više se nemamo

za kraj sam odlučila da dajem ostavku

na životinju s osjećajem za lijepo

na ludu pjesnikinju s rukama rudara

na sestru i davno izgubljenog prijatelja

odlazim

jebi se sa svojim perlama.

  
    PREDBOŽIĆNA

     

    iščupajmo grop

iz grla

želuca

utrobe materine dok nas rađa

rastegnimo ga na štavilu

utanjenog do prozira

izrežimo pahulju

za vrata šupe zbog koje nas je ostavio Gašpar

unutra

bez paljenja svjetla

ispod groblja kosilica

sanjki i alata

pod stiskom kartica i kreditnih rata

u prašnjavoj peki

ljubav spava

upokojimo je

    ostružimo strahove žežene

ljubomore i bjesove

s potiljka i bedra

oznojenih dlanova

izvaljajmo kolače za blagdane

pred koje smo ostavili Melkiora

uplakana

u svim prijašnjim i budućim ženama

počiva ljubav

upokojimo je

    raspimo se zvjezdano po boru

pod koji ćemo sutra leći

skupa s novopronađenim Bogom u jaslama

s molitvom

da gle nas

da lijepi smo

da volimo se

da hvala ti Bože što gladni nismo

osim ljubavi ničega

da molimo te

nauči nas voljeti

sebe

bez Baltazara

uspokojimo se

  
    SUNCE NA ŠALTERU

     

    na šalteru banke

Sunce je zasjelo

kao iscjelitelj na kanceru.

uglavnom prva smjena, s malo pauze

i redovita plaća,

jer i Sunce ima rate kredita

za krov pod nebeskim krovom

i cipele što se pred jutro smanjuju.

    na šalteru banke Sunce stisne želudac

i broji ljudima ono što nemaju.

daje im da im se poslije uzme više od toga.

prsti Suncu trnu.

    dobar dan, izvolite, kako vam mogu pomoći?

otkrije usput modre oblačke ispod sunčanih vjeđa,

otkrije osmijeh star 4000 godina,

otkrije tajnu mapu facijalnih mišića

koja nema veze s uputama lihvara.

pardon!

poslodavca.

    Sunce se smiješi i miluje

jer je to u njegovoj prirodi,

jer je to ono čime pobjeđuje leukemiju,

način na koji se udomljuju bezdoma djeca,

način na koji se grle zaduženi očevi,

na koji se tješe rastrošne kćeri,

ne osuđuju muževi na burzi rada

i oni u čijem je probušenom džepu

paket dionica obližnjeg ugostiteljskog objekta.

    budite spremni!

moguće da vas kod nekog naloga za novčanu isplatu

Sunce sa šaltera iznenadi,

da vam obznani glazbu

neobičnu,

kantautorsku,

da vas napoji na izvoru rijeke Jadro,

upozna s Bogom u cipelicama,

učini da plivate s pastrvama.

    moguće da vas nauči kako se hrabro nositi s pobjedama,

reći: Hvala! Oprosti! Hvala!

kako se sastaviti,

uroniti u sebe

    moguće da vas kod neke od isplata s vašeg ranjenog računa

ovo Sunce zagnjuri u ruke moćnog Praoceana,

zaplete u njegove prosjede morske trave,

utopi u milijun neuronskih koralja.

da vas nauči disati,

udahnuti izdahe i izdahnuti udahe,

istopiti se i nestati.

i na koncu sebe nastati novim,

božanskim i stvarnim

s nogama duljim pet centimetra

i bez kurjeg oka.

    i da vas na kraju tog puta bez povratka

ovo Sunce za kraljevsku trpezu posjedne

da ispijete vino iz svemirskog broda

u čast rođenja sestre

koju nikada niste upoznali.

u čast Mjeseca na klupici Svemira.

  
    INDIVIDUACIJA

     

    tri stoljeća zidaš činjenicama

na površinu vučeš vodu

ramena ti pala

jer sve što je u bunaru

treba sunce

red i poredak

ladice

drugačije ne postoji

kvarno je i muči Trbuh Svijeta

    tri stoljeća si Um i ništa drugo

svijena oko lista

umusana tintom

žmirkava od titraja ekrana

    tek jedan se vijek baviš kolanjem Krvi

kostima

vlastitim tijelom

uteklim

otežalim od gladi

fakata

poricanja nedokazivog

    jer, kako da vjerujemo

da si sanjala tuđe snove

poput proročice plakala nad budućim sudbinama

u vrijeme od buđenja

bubnjanja

da si i duša

topla i plava

jedna s dušom svakoga od nas

    prije nego što vrisneš

začepit ćemo uši

da nas ne boli glava

na dan kad si rođena

na slavlju je bila samo Vila

zadužena za rušenje predrasuda

  
    BIRDS FLYING HIGH

     

    uvijek prespavam trenutak

kad se mimoiđemo

ili nešto prespava mene

navečer meka postelja

na ormariću krema za pete

nevenom diše noć

negdje daleko pas veselo laje

sutra je opet tvoj dan

jutrom s lica voda odnese

koješta

mirise i snove

niz slivnik skliznem prpošna

ostane samo teška ruka

i bolno bedro

sve je zamorno

You know what I mean

sjećanje na veselog zmaja

s kojim neću letjeti

peta koju ću pustiti

nemam snage misliti na to

ne barem danas

ne barem vječnost

koliko znam

sve dok opet ne zaspem tupo

toliko da se zaobiđem

zateknem se jutrom u bojama

Butterflies all havin’ fun

svaka boba grožđa u zdjeli voća

vrijedna je divljenja

na stopalu i u zraku

nevenova mast

Birds flying high

letim i ja

     

    (za N. Simone)

  
    NEIMARSKA

     

    može li se pustoš

zatrpati riječima

omostiti, prezidati

popločati

u park postaviti

kao stazu

klupu

omalati

u fontanu pretvoriti

može li se pticu umiriti

pticu rugalicu

selicu

kukavicu

nahraniti

riječima napojiti

da si ptico moja ti si dođi da te

ptico nad pticama

  
    PJESMA O ZUBIMA

     

    6000 mrkih sunaca u mene pilji

u oči mi se zagledalo

ako padnu s neba

smijat ću se bijelo

ako ostanemo tako

udalečeni

onda ništa

ruka preko usta

biseri se kotrljaju

šuškaju

ljepota nije samo precijenjena

već je i skupa

6000 puta

  
    SVE ZABLUDE KASNE VOŽNJE

     

    žene u četrdesetim

ne bi trebale polagati vozački.

moglo bi im se dogoditi da polože

iz prve ili druge.

    moglo bi im se dogoditi

da učitelj bude mlad

i zgodan.

    pa još: pažljiv.

i točan.

    i, sve gore i gore.

    da im spusti ruku na njihovu,

dok ova, izdajnica,

zapinje na mjenjaču.

    u zlom nizu,

da ne sluti što je, brižan, napravio.

    žena u tim godinama

mogla bi pobrkati lončiće

misleći da voli,

a ne da se sjeća.

    mogla bi zaustaviti auto

i štošta reći.

    za žene u četrdesetim,

a bez vozačkog ispita,

bolje je da hodaju,

što više.

    ili se voze tramvajem,

kad pada kiša.

  
    (NE)ANARHISTIČKA CRTICA

     

    nije da mi ponekad ne zasmeta

vaganje

zgražanje:

tako je dosadno biti dobar

socijaliziran

    uzaludno je očekivati to od nekoga

što druge poslom u kalupe stavlja

    smiješna je istina

anarhiju živim samo u postelji

    čak i tamo dajući joj neki divlji sklad

    tvoje tijelo i moje

prepoznaju se

    u svakom naglom skoku

pratimo se

    dvije srebrne pastrve

na kraju putovanja

    anarhist u meni polako posustaje

    ljubav za tebe je pitanje snage

i granica

    strah od nepoznatog

opipljivog

  
    LAŽEM DA SAM ROMEO

     

    znaš da volim te

Julija

pod nama su

stvarani kontinenti

položeni po podu

vrtoglavo plesali

a ja Romeo s više godina

razuma

kalupa

bez mača i bočice otrova

naučen na placebo

jer ništa nije crno-bijelo

puštao sam da ljubiš me

i sve jače stišćeš bedrima

k’o jedrima

što htjela bi da plove

naopak(o)

mornar sam

utvara što nad morem leti

s malo preostalih ruku što brode

tijelom tvojim

toplim i mekim

dok ječiš i poslije plačeš

moja Carmen,

proročice s bodežom od slova

pečate od riječi daješ

nepromišljeno

podsjećaš gdje sam

gdje neću biti

s tobom sam sa sobom

pusti moje okove

jer urasli su duboko

svako kidanje dijeli me

nezarastao ne mogu ljubiti

  
    TRAGALAČKA

     

    jučer sam hodala neurotično

brzo

gurala ruke u džepove

pa ih vadila

duboko plitko i sve tako

siktala

proklinjala

šutio si

ignorirao

kao uvijek prije nego se naljutim

i poslije

kad već zaboravim da sam bila ljuta

zašto sam se ljutila da se ljutim

danas te tražim u svemu

zavirujem

zviždim

otvaram podrume

zračim tavane

razbacam grah u četiri zrna

šarenbijeli da ti gatam evo te

u trećem sam te ipak našla

možeš se duriti i dalje

ne vrijedi ti

puj pik spas za nas

šuti koliko hoćeš

čujem te u svemu

uzalud se kriješ

plešimo prstima po stolu

ovaj jede krušku sisa mlijeko majčino

na domalom mi se napokon nasmiješ

  
    NOGE MOJE NISU MOJE

     

    ima sitnih vremena

pješčanih zrna

kad sam dobro

iskoračim

a noge lete

letom

zaborave teret

brige

noge lete, letim ja

    ima stoljeća

pod oblakom kišnih kapi

noge stanu

za blato se prime

okovane

na struk nakvačene

tri tone

i stojimo

ja vitka

hitra

s nogama stupovima

gore letim

ruke moje

dolje usidrene

noge bole

noge stoje, stojim ja

    ima dana

dugom pomjerenih

kad me tuđa ruka takne

poravna mi bedra

umor makne

i izduži list

ruke tuđe, moja jedra

sjecišta su moga mir

  
    DVA NA KVADRAT

     

    uzmite mi pero

da ne bodem

sumnjičave

zlurade

da ne grebem

uzaludno

sve riječi mi dvostruko zvone

dva puta mjesečno

u dva dana

dva ključa

okrenuta

dva puta

po

dva puta

u bravi od dvije sobe Zen-stana

dva tijela

naga i vrela

na duplom madracu

od zajedničkih želja

da ne poleti

pričvršćenog

sa po dva odvojena

dvostruka života

dvoje i dvoje djece

dva malena psa

    dva dana

na brzinu pospremljena

umivena

s dvije suze

na rastanku

i dvije ruke što se potom dugo traže

ponekad

u nekoj mukloj moći

u vlastitoj nemoći

netko mi za vratom diše

čini mi se da prepoznajem

ljubavi bivše

brojim svaku puta sto

(otuda broj četiristo)

taman kao ljubomora

kao kap otrova

dovoljno da nesmotreno zaboravim

kako sve ostalo što imamo

vrijedi i množi se

s mnogo

mnogo

više

  
    ETNA

     

    u nekom od prvih trzaja,

u gužvi riječi bez daha,

po pijesku sam čvrsto povukla trag.

    imam granu koja se teško zapali.

    kad se vatra dogodi

plamti strahom

da se netko prije ne dosjeti;

zbog toga je brižno

zalijem sama.

    na stratištu rijetke sreće očaj dugo tinja.

    grana me guši oblacima dima.

    pokora je ne vidjeti da i druge oči peku.

    ili, ja granu prerežem

za svaki slučaj,

zapletena između vjere i nevjere

da tu istu vjeru nekome dam.

    dok mi se čini da divlje plešem

do grla sam u pijesku

tuđa i slobodna.

    misli lijepim pepelom,

želje punim lavom.

    par će zagrljaja

biti sasvim dovoljno.

    potom,

udaljena blizinom šest ljudskih života,

odgurnem te naglo.

    ti me tjeraš da se vidim.

    ne volim to.

    stisnem šake,

poništim srce,

zaledim oči.

    erupcije nije bilo.

  
    HALJINA

     

    neke žene haljine nose

malene

crne

neke se grudi pod svilom

napinju

kašmirski šal ljubi vrat

muslinom struk omotan

neka koljena

pogledu se kriju

obla

ispod tweeda

nogom preko noge

na trenutak ogoljena

štofom

ja je neko zatočeno

u vunu zapetljano

pamuk je nekom

dosta

moja je haljina

od mrlja

jagoda

    kap mošusa

o konac se ljubav

objesila

moja je haljina

travom obojana

toliko puta trgana

šivana

sitih ptica na kragni

trag

  
    LJUBILI SMO SE DVOJEZIČNO

     

    ljubili smo se двојезично

ispod ploče

sunovrat na prozoru

zavoda za zapošljavanje

na uvenulom listu

žig mjeseca oktobra

љубили smo se tako dvojezično

da su nam se smijali

lijepi бели anđeli

jezušeki i аждахе žute

na zgradi

gdje ulaze djeca

a izlaze starci

postidjelo se sunce

ljubakali smo se dvopismeno

u plićaku

ispred zavoda река

rijekom речи ječe

od papira

хартије

brodovi poslijeratni

države oplovili

granice od nepca

i šarene krilate ploče

да opet letimo

u dva paralelna svemira

  
    KRANJČEVIĆU

     

    ja domovinu imam

tek

u rovovima je

željezno klatno

odrubilo joj glavu

lijevo desno

drmež smrti plešu

crni i crveni vragovi

u svilenu dugu

umotani svatovi

u ime oca i sina

u ime čega

gude ognjištari

u ušima trešte

urbani rasisti

a isti

iz tanjura jutros

iskočila ocila

ja domovinu imam

tek

ona više nema mene

  
    MOLITVA

     

    u zdjelicu na rubu stola

zalutalo malo kavijara

prsti se janjetinom ližu

turšija

čaršija

u ime Oca i Sina

Süleyman se gleda

u naslonjaču od samta

s nišanom na postelju susjeda

kava se pije

jaganjče Božji

što u utrobi pjevaš

ovo nije moje vrijeme

ovo nisu moji ljudi

smiluj mi se!

jaganjče Probavljeni,

pomozi mi da shvatim

dužni metar knjiga

smeđih

i crvenih

u koje se prsti upiru

pomozi i smiluj se

u polju kraj puta

dok s listom kupusa

konac svijeta čekam

pretrnula,

da cupkam il’  ponizno molim:

Kristijane mili,

grješnu od slova

milošću me svojom

daj,

zakrili.

  
    BALKANSKA

     

    svakih nekoliko

i prije

kao ispod čekića

za zrnca

krvavih ispod kože

za meso mljeveno

sunce žareno

i ledini i ovcama

čije je starije

čije prije

tko je od koga i tko kome

i čija mater bolnije jauče

Svakih nekoliko

i prije

zavrti se

propuh u glavama

krv u žilama

junače!

drži svoje eritrocite

na okupu

tuđe na nišanu

da im majku majčinu

svako malo

a često i prije

brojači

trubači

razarači

balkanski običaji

perpetuum mobile

  
    KRATKA POVIJEST PENTRANJA

     

    umjesto da sam hodala šumom

parkom

ili, jednostavno, sjela na klupu,

ja sam skakutala za stopama Velikog Uma.

točnije, bauljala po ganglijama,

plutala u čepu punom neurona;

lijanom s receptora do receptora;

do jedne točke kad sam pala,

izgubila se u tuđoj Praznosti.

kroz Kratku povijest svega

viška mi je šetnja bila

i sad bih rado nazad:

u nesvijest i neznanje.

jer lakše je biti dio svega,

možda samo malo drugačiji,

nešto osjetljiviji;

mirno krčkati

u etnocentričnom pretis loncu

na nacionalnu paru.

tu si kao aditiv protiv totalnog neukusa,

bakterijske epidemije,

graničnik vrenja.

evo me sada s prečkom preko bolnog trbuha

egzistencijalno se nabila

glavom zapela tamo gdje hladno puše:

„Što je, zapravo, bit svega kad ionako prolazno je?“

noge mi do stare prečke i dalje vise

kao krpe

za dom spremne,

za spas plemena i nacije;

u ime fluorescentne Kroacije,

s mjehurom u ovom izdanju društvene svijesti,

s mjehurićem poput mene,

pod se savršeno briše.

u ovim se barama ne može roniti

postkonvencionalnim dubinama.

na ovim vrbama i njihovim granama

mjesta su metaforički rečeno rezervirana.

s čekićem po glavi stanovnika

tu nema mjesta za svjetocentrične ptice

     

    (K. Wilberu)

  
    PUTOVANJE

     

    danima putujem stočnim vagonom

s drugim komadima ljudi

(ako su žene ljudi).

ožiljak zidova trga svjetlosti trag,

prašnjavi tračak nade.

pada zraka na stopala.

među tisućama prepoznala bih

koja su moja

a nas je na ovom putu samo sto.

na ruci tuđi znoj

udišemo se potiho

otrovno.

koja je noćas bila

koja

a sve smo i ni jedna.

još nisu maske skliznule na drveni pod

u vlastitom mraku ukrali nas lopovi

objesili na vješalice usputne

kao komade mesa

da kapamo po glavama prolaznika

viseći tako

svejedno ćemo se na brzinu urediti

puder sve pokriva

više ništa ne boli

davno su nas odrezali.

  
    INTROSPEKCIJA

     

    …

    miriše na predaju

i sivo se nogostupom nosi

na čelu tragovi

separacijski strahovi

objektni odnosi

užas samoće

krivi izbori

     

    …

    kad se moj tobogan zaravni

hrđa kad mu uspon i pad izjede

kad se ruže otmu i ogole

trnje pod noktom da ne osjetim

kad ne bude ničega

jer već dugo ne vidim

kad je svejedno

mrak ili dan

let ili pad

kad ostanem samo Ja

bez primisli

da mi netko ili nešto

da mogu, hoću i trebam

hoće li onda ili neće

nikada

     

    …

    istresem pred tebe

vreću sebe

cijelu mene moju

dobru

i sve lijepo nespretno

iz krvave maramice nevađeno

s ušicama prošlih milovanja

sa zabludama

sitnim pakostima

dok trepneš omakne mi se Persona

psihopomp na vrhu nosa

konci vise potrgani

huškači snova u kut su stjerani

ne okreći oči

jer ne vidim ništa

istim pogreškama krila su nam slijepljena

     

    …

    koliko imam godina

zaboravila bih

da mi se ne vide bore

mislila bih da rastem unazad

da se razvijam protivno

svim zakonima

da nemam podatak

kako mi je jučer bilo četrdeset

četrdeset i nešto sitno

zapravo tri

mislila bih da nitko ne zna

da sam se s toliko i rodila

skoro toliko

nakupilo mi se u jednom danu

i sad se vraćam

tamo gdje sam nestala

još malo i bit će mi tri

točno toliko sam se obezvremenila

čekajući da se vrati

onakojajeotišla

da je tu, uopće ne vjerujem.

ja još čekam da se vratiš.

djetetu u meni nedostaješ

četrdeset i tri puta

mama.

  
    OVAJ PUT NEKA VODIM JA

     

    slušaj me pažljivo!

odškrinutog oka,

figu iz džepa gladnima mačkama daj.

u planu nam stopa hrabrosti treba

i dva tintna križa – početak i kraj.

da ne lutamo previše (za sreću):

i pačvorak procvalog neba

s velikim zubatim Suncem na vrhu,

da svijetlo nama – hodačima dâ.

    priznajem, nema mi druge,

i s planom pod rukom srce mi na dlanu drhti.

    što da ti lažem?

k’o tri sam miša pokisla siva.

i lijevi sam i desni.

pa i onaj posred,

najmanji, ali rana živa.

živa sol na obrazu bivših ljubavnika.

    priznajem, strah me.

    ali, zato lažem da me samo malo…

    varam, pa stare mape crtam

i na svakoj po jednog Tebe.

    prije nego krenemo, potegnimo malo ruma iz čepa,

pa dok u bocu kradom vodu sipam,

pravi se da ne vidiš gdje sam.

    ku–kuc!

    čekaj da ti važne upute dam:

„Prati me ili hodaj kraj mene tragom tinte“.

    ne tražim puno, je l’ da?

samo hodaj i šuti.

    ovaj put, ovaj plan, ovaj dan imam ja.

  
    UREĐENJE INTERIJERA

     

    kad nešto silno želiš

nasmijano

dobro

pa ti se ruke sklapaju same

da imam da sam to htio molim

prepoznaješ se

u osmijehu

tuđem hodu

i ćutiš to lijepo

dobro

kroz žice bežično nasmijano

a ruke se polako šire

prema nekom sebi tebi tamo

i sve miriše između ramena i vrata

budi se

oči trlja sneno

na jedno vrijeme te uzima

dok traje

plavom bojom cvrčak cvrči

na zidu tvoga pustog stana

  
    FRUTTI DI MARE

     

    meni je žao, ali za tebe vremena nemam.

obzirno te puštam

da na uglu Pašmanske i Rapske,

daleko od mora,

u pauzi između dva otežana mokrenja,

mičeš lijevo i desno ginjole,

igraš se papirnatih čudovišta

u vlastitom kazalištu sjena.

glavni si i sporedni lik,

glumac i publika.

tužan piazzo što skakuće na stolcu,

živčan zbog bolnih hemoroida:

– „Ja sam Babaroga…Upomoć!!!

Vičite sad!“

    evo me jeza…

    žao mi je, ali moram ići.

petak je dan što ne čeka.

meni plešu druge lutke

slatke,

pa onda puppete od slova,

ugovora

topi se depilacijski vosak.

još samo da pobojam El Tigre

i Sunce s dva plava oka,

da kažem „Bravo“ za točno veće-manje

po zagrljaj, velika pusa svakom,

dok se krčka rižoto s plodovima mora

peršin, češnjak

i sasvim malo maslinovog ulja

(za Tebe, kad prestanem kuhat:

„Ne zaboravi, na čašu riže tri čaše vode“).

    mene more s drugim plodovima čeka

smeđi pogled

veliki dodir

ti što druge štitiš

tijelo moje hrani

na bicepsu odmor(ne) glave

jer na moru se mozak na pašu pušta,

malo lavande, mirte i ružmarina…

i za tebe, jer mi te žao,

stručak gospine trave.

    dobro je zbog hemoroida.

  
    LEVISTICUM OFFICINALE (LJUPČAC)

     

    znam da me voliš Duže

pa mi Više onda nije ni bitno;

    znam da su ti grudi bile pretijesne

onda kada si shvatila da ću to

definitivno biti Ja;

    i osjetim, svaki puta kada me poljubiš,

kako znaš da to nećeš moći

činiti vječno.

    zato se primaknem

i pogledom osmjehnem;

    tad’ oboje znamo

da ja sam tvoj miloduh,

sedano di monte…

    tvoj mali ljupčac.

     

    (sinu)

  
    EUGENIA CARYPHYLLUS (KLINČIĆ)

     

    danas ću ja imati tvoju glavu.

oči, usta i nos.

    evo! ti uzmi moje.

    kada se vratiš s posla

vrati mi i glavu.

oči, usta i nos.

    i ja ću tebi!

    prije nego što odeš,

još me samo poljubi.

    evo, tu! u vrat.

gdje mirišem na smijeh,

igru

i klinčiće.

     

    (kćerki)

  
    HAYACUNTHUS ORIENTALIS (ZUMBUL)

     

    u postelji od kamilice

na duši tek dvije latice.

u plavu sam noć

zumbul usnula.

    dok rosu pijem

hijancita suzni dar,

na jeziku već srce ćutim

gomolj gorak,

otrova kap po kap.

    leta sam prokleta,

del bez utega.

    već danima labuđu pjesmu šutim,

usta krišom otvaram.

na dlanove teško dišem

pluća puna mirisa.

    vodencvijet klonuo u tvom oku slutim

pa stabljikom pucam resko.

    obraz ti gorčinom utrnuo

vrijeme je ući kraju u trag.

  
    SINAPSIS ALBA (GORUŠICA)

     

    ti ni ne znaš da se

borimo stalno

ona i ja.

ima dana kada me stisne

i rukom primi za vrat.

    pokorno spustim oči

i znam da drukčije ne može biti.

    onda se dogodi da mi zapne za zub,

kao zrno gorušice.

    ispljunem je kradom.

    i mislim: poljubac će biti dovoljan,

nestat će gorčine.

    ne razmišljam tada

koja će sutra spretnija biti.

    opet ćemo se sresti

moja savjest i Ja.

  
    MULTI ZAČINSKA

     

    kad mi u tanjur gurneš laž

natrusim papra

i pun kufer istine

aaa… kako te kihnem!

    posolim i dodam vitamine

koprive mlade

(ko pr(i)vim ko kr(i)vim

jednom tebe

dva put sebe).

    na plik malo pelina

i tri čili papričice

aaaa… kako nas peče!

    i onda, luda, namažem meda

pa ližem po kockama leda

plačem mlijeko majčino

aaaa… i čudim se:

za koji mi se klinac jezik zalijepio?

  
    ODA P.

     

    P.!

sunce je imalo tri pjege

kad sam te ugledao

čupavu i mrku

kroz rupu na vratima ormara.

mislili su da sam vani

da ganjam zmaja

trešnjama hlače prljam

a moj zmaj se oteo

propeo

uvalio u procjep patent zatvarača.

dok sam sitno soptao

iza drvenih vrata skriven

ti me, P., nisi čula

sva si se dala drugoj

plakala, šljapkala, drhtala

pod njezinim prstima.

dok sam te gledao

iz suhe u toplu tamu

dok sam slinavo virio

u Tebe i studenticu Jelu,

razgolićenu, raširenu

na starom kauču kraj ormara.

P.!

slatke si mi trešnje u gaće stavila.

  
    NFJKGHSDFČGHAERGH

     

    nikad ne plačite iznad pametnih uređaja,

ne cvilite iznad prstiju punih touch scrennova,

dok na društvenim mrežama dijelite sebe:

egzibicionisti, utopisti

i svi ostali liječeni sretnici – recidivisti;

u takvim stanjima primite se klasičnih alata

na primjer, olovke

ili mehaničke tipkovnice.

sjetite se kako treba

sa štitom ili na njemu

jer, osim što su znak slabosti

u eri sveopćeg napretka

suze pišu uglavnom budalaštine

  
    ČOVJEČE, NE ZNAM ŠAH!

     

    jednom joj se učinilo da su počeli igrati šah

neočekivano, pozvao je da sjedne pored ploče

i između svih pijuna pomakne baš njega

Možda je zapravo Kula,

utočište, pomislila je

tako nešto bi bilo dobro jer već dulje se koprcala,

teškom mukom čupala iz mreže od šećerne vate

alata od lovca ribara

ona – riba: glavoč-sirena

unezvjerena u paučinastoj mreži

među brojnima nepripadajuća

već gotovo duh,

dušica osjećaja sabijenih u bocu

bottled-up

treba joj je nešto čvršćih stijena

u more uronjenih zidina

da predahne,

prijateljski odahne i razmijeni riječ ili dvije

Ima li u toj igri kocke, pitala je

šahist se samo smješkao

i dalje vukao poteze

koji sa njom nemaju apsolutno nikakve veze

ili ih ona ne razumije

njezina je igra: Čovječe, ne ljuti se

Ja ću te pojesti,

Ali ti se, molim te, ne ljuti.

djetinjasto je rukom odgurnula karton s figuricama

sve su treskom padale pokošene

svoga je ribara

lovca

lovitelja-osloboditelja

gađala školjkama bisernicama

štipala račjim škaricama

i gotovo ga zadavila bujajući oko njega kao proždiruća alga

aulerpa taxofilija

za ovu igru je predugo bila zatočena.

    ona još diše ali šaha više nema

figurice za Čovječe u bijesu je progutala

zajedno s kockom i suigračem

u želucu joj konji i topovi plešu

ona više nije u boci

u muškoj je sivoj masi

tamo se gura s bubama i gmazovima

sjaji kao da se prežderala fosfora

na čelu joj piše:

pažnja! pažnja!

ovo je žena koja ne zna igrati šah!

  
    ISPOD OSWALDOVOG ŠEŠIRA

     

    Oswald je putnik

prolaznik kroz pitome pejzaže

od one je vrste

što ispod kaputa krije nadu

da u vidokrugu

ispod njegovog šešira

vreba najmanje četiri uzbudljiva trenutka.

jedan je onaj u kojem sa seoske česme

otpija gutljaj hladne vode

i sve gledajući ispod oka

guta ženu s vedrom

isto tako žednu.

    u sjeni stabla

gdje utaženi zasjednu skriveni od kiše i pogleda

nešto se uvijek mijenja.

vrijeme poprimi neke sasvim drugačije boje:

ponajviše nage kože

i rublja što se u letu kači po granama.

i sasvim nove tonove

milozvučne i na nepcu topive.

Oswald neumorno navija verglo

na glazbenoj kutijici što se naizgled skrivala.

    pod stablom se pletu ruke

a na njemu vjetrom zanjihane grane.

    kad kiša stane sve će biti isto.

Oswald će putovati.

žene će se sjećati.

  
    THE END

     

    vrištim da gotovo je

previše se toga proželo među nama.

svi letovi i padovi.

sve visine i glibovi.

prijateljstva takve kote ne poznaju.

u njima se ruke ne skupljaju

kada netko u tom dvojcu plače

zagrljaja traži.

    sad znam da smo bili jadni

i nikakvi

kad smo se otpolovljeni tako lako gubili

izgubljeni svijetom klatili na prazno.

grizli i urlali

očiju širom otvorenih

od očaja i bure s jezika

što je mela sve pred sobom

obnevidjeli.

jedno drugog samo zlom pronalazili

pa se okrastali

za strahove slijepili

bjesovima kamenili.

    gotovo je.

    pod treptajem vidjeh sebe.

Mantode Imago.

u njegovu sam oku

ženka što ga je pojela.

bogomoljka

ponizno sklopljenih dlanova.

